Ψήφισμα της Επιτροπής των Περιφερειών για τη διεύρυνση

(2004/C 73/16)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τη Συνολική Έκθεση Παρακολούθησης της Επιτροπής σχετικά με την πρόοδο των προετοιμασιών της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας, και της Σλοβακίας για την ένταξή τους στην ΕΕ, η οποία υιοθετήθηκε από την Ευρωπαϊκή Επιτροπή στις 5 Νοεμβρίου 2003·

έχοντας υπόψη το Έγγραφο Στρατηγικής "Η Διεύρυνση συνεχίζεται" και την έκθεση της Ευρωπαϊκής Επιτροπής σχετικά με την πρόοδο της Βουλγαρίας, της Ρουμανίας και της Τουρκίας προς την ένταξη (που υιοθετήθηκε από την Ευρωπαϊκή Επιτροπή στις 5 Νοεμβρίου 2003)·

έχοντας υπόψη τη Συνθήκη Προσχώρησης που υπογράφηκε στις 16 Απριλίου 2003 από δέκα υποψήφιες χώρες και την επακόλουθη κύρωσή της·

έχοντας υπόψη την αίτηση της Κροατίας για την ένταξή της στην ΕΕ·

έχοντας υπόψη τη γνωμοδότηση της ΕΤΠ 325/2002 με θέμα "Για τη διευρυμένη Ένωση - Έγγραφο Στρατηγικής και Έκθεση της Ευρωπαϊκής Επιτροπής για την πρόοδο που έχει σημειώσει κάθε υποψήφια χώρα ενόψει της ένταξης [COM(2002) 700 τελικό]" και την "Έκθεση της Επιτροπής προς το Συμβούλιο: Εξηγώντας τη διεύρυνση της Ευρώπης [COM(2002) 281 τελικό - CdR 325/2002 fin(1)]"·

υιοθέτησε κατά πλειοψηφία, κατά τη συνεδρίασή της της 20ής Νοεμβρίου 2003, το ακόλουθο ψήφισμα.

Ι. Σε ό,τι αφορά τις δέκα υπό προσχώρηση χώρες:

1. Εκφράζει την ικανοποίησή της για την έκθεση της Επιτροπής και το συμπέρασμα ότι "σε γενικές γραμμές, οι υπό προσχώρηση χώρες αναμένεται να είναι έτοιμες για προσχώρηση στην πολύ μεγάλη πλειονότητα των τομέων".

2. Συγχαίρει τις υπό προσχώρηση χώρες και τις υποψήφιες για προσχώρηση χώρες για την ουσιαστική πρόοδο που έχουν σημειώσει.

3. Σημειώνει εντούτοις ότι οι δέκα υπό προσχώρηση χώρες θα γίνουν μέλη της Ένωσης την 1η Μαΐου 2004 και ότι οι καθυστερήσεις και ελλείψεις τις οποίες επισήμανε η Επιτροπή πιθανόν να επηρεάσουν ορισμένες από τις διαδικασίες προσχώρησης, μα σε καμία περίπτωση δεν μπορούν να τις επιβραδύνουν. Κατά συνέπεια, ενθαρρύνει τις υπό προσχώρηση χώρες να εντείνουν τις προσπάθειές τους προκειμένου να έχουν συμμορφωθεί, κατά την στιγμή της προσχώρησής τους, όσο το δυνατόν περισσότερο προς το κοινοτικό κεκτημένο, ώστε να είναι σε θέση να διαθέτουν πλήρη προνόμια από την ημέρα ήδη της ένταξής τους.

4. Επισημαίνει συγκεκριμένα την ανάγκη να καταβληθούν εντατικές προσπάθειες ώστε να είναι έτοιμα να λειτουργήσουν τα Διαρθρωτικά Ταμεία και το Ταμείο Συνοχής, δεδομένου ότι η επιλογή δράσεων προς χρηματοδότηση θα είναι δυνατή από την 1η Ιανουαρίου 2004.

5. Τονίζει ότι πολλά από τα μέτρα τα οποία προτείνει η Επιτροπή προϋποθέτουν την ενεργό συμμετοχή των τοπικών και περιφερειακών αρχών: καταπολέμηση της διαφθοράς, ενίσχυση της διοικητικής ικανότητας, ρυθμίσεις για την αξιοποίηση των κοινοτικών πόρων.

6. Είναι συνεπώς της γνώμης ότι η συμμετοχή των τοπικών και περιφερειακών αρχών πρέπει να προβλέπεται σαφώς στο πλαίσιο των μέτρων ενίσχυσης και της "Μεταβατικής Διευκόλυνσης"· συνιστά επιπλέον να ζητούν η Επιτροπή και οι αντίστοιχες κυβερνήσεις την γνώμη των τοπικών και περιφερειακών αρχών.

ΙΙ. Σε ό,τι αφορά τη Βουλγαρία, τη Ρουμανία, την Τουρκία και την Κροατία:

7. Φρονεί ότι η πρόοδος που έχουν σημειώσει η Βουλγαρία και η Ρουμανία πρέπει να αξιολογηθεί μεμονωμένα. Η πορεία μιας χώρας δεν θα πρέπει να εξαρτάται από την πρόοδο που σημειώνει μία άλλη χώρα.

8. Λαμβάνει υπό σημείωση την πρόοδο που έχει σημειώσει η Τουρκία, και παράλληλα ζητεί από αυτή περισσότερη πρόοδο, κυρίως στον τομέα των ανθρωπίνων δικαιωμάτων. Επιδοκιμάζει την θέση της Επιτροπής η οποία, στα συμπεράσματά της, αναφέρει ότι είναι εμφανώς προς το συμφέρον της Τουρκίας να υποστηρίξει με αποφασιστικότητα τις προσπάθειες για μία συνολική διευθέτηση του κυπριακού και ότι η μη επίτευξη συμφωνίας θα μπορούσε να αποτελέσει εμπόδιο στις ευρωπαϊκές της βλέψεις.

9. Εκφράζει την ικανοποίησή της για την αίτηση ένταξης που υπέβαλε η Κροατία. Έχει την πεποίθηση ότι η διευρυμένη Ένωση των 25 δεν αποτελεί την οριστική μορφή της Ευρωπαϊκής Ένωσης.

10. Ζητεί επίμονα από την Επιτροπή και τις κυβερνήσεις της Βουλγαρίας, της Ρουμανίας, της Τουρκίας και της Κροατίας, καθώς και των όποιων μελλοντικών υποψήφιων για ένταξη χωρών, να μεριμνήσουν για την άμεση συμμετοχή των τοπικών και περιφερειακών αρχών και των ενώσεών τους στις σχετικές διαδικασίες ήδη από τα αρχικά στάδια, με σκοπό την επιτυχή και ταχεία προετοιμασία τους για προσχώρηση.

11. Επιδοκιμάζει τη σύσταση μικτής συμβουλευτικής επιτροπής με τη Βουλγαρία στην ΕΤΠ, δεδομένου ότι θα αποτελέσει ένα χρήσιμο μέσο το οποίο θα βοηθήσει τις τοπικές και περιφερειακές αρχές να προετοιμαστούν για την ένταξη· ενθαρρύνει την κυβέρνηση της Ρουμανίας να ζητήσει, και στην δική της περίπτωση, την σύσταση ανάλογης επιτροπής.

ΙΙΙ. Γενικά:

12. Επαναλαμβάνει τη σημασία της απόκτησης δημοκρατικού ερείσματος εκ μέρους των τοπικών και περιφερειακών αρχών, μέσω άμεσων εκλογών· υποστηρίζει κάθε είδους μεταρρυθμίσεις προς το σκοπό αυτό.

13. Τονίζει τον καθοριστικό ρόλο που έχουν να διαδραματίσουν οι τοπικές και περιφερειακές αρχές στο πλαίσιο της εφαρμογής των πολιτικών της ΕΕ και, κατά συνέπεια, της προετοιμασίας για προσχώρηση· θεωρεί κατ' επέκταση ατυχές το γεγονός ότι δεν γίνεται σχεδόν καμία αναφορά στις τοπικές και περιφερειακές αρχές στις σχετικές εκθέσεις· καλεί την Επιτροπή να συμπεριλάβει σαφέστερα τις τοπικές και περιφερειακές αρχές στις προβλεπόμενες διαδικασίες παρακολούθησης.

14. Υπογραμμίζει τη σημασία της δημιουργίας υποδομής σε όλα τα επίπεδα διακυβέρνησης και πιο συγκεκριμένα στο τοπικό και περιφερειακό επίπεδο· φρονεί ότι η συνεργασία μεταξύ των τοπικών και περιφερειακών αρχών των σημερινών κρατών μελών, αφενός, και των αντίστοιχων αρχών των υπό προσχώρηση χωρών, αφετέρου, έχει σημαντικό ρόλο να διαδραματίσει για την ανάπτυξη του δυναμικού των υποεθνικών επιπέδων διακυβέρνησης, με προγράμματα καταρτισμένα ειδικά για κάθε περίπτωση, στις ανταλλαγές μεταξύ εμπειρογνωμόνων του τομέα και με τη σύναψη μακροπρόθεσμων εταιρικών σχέσεων.

15. Εκφράζει τη λύπη της για το γεγονός ότι, στις εκθέσεις παρακολούθησης που κατήρτισε για τις υπό προσχώρηση χώρες, η Επιτροπή συνιστά συστηματικά την επιτάχυνση του ρυθμού της ιδιωτικοποίησης. Πρέπει να υπενθυμιστεί ότι το άρθρο 295 της Συνθήκης ΕΚ προβλέπει ουδετερότητα της ευρωπαϊκής νομοθεσίας στον τομέα της ιδιοκτησίας. Η ιδιωτικοποίηση δεν αποτελεί αυτοσκοπό και δεν θα πρέπει να συγχέεται με το άνοιγμα της αγοράς στους τομείς στους οποίους η ΕΕ διαθέτει ρυθμιστικές εξουσίες. Θα ήταν σκόπιμο να διασφαλιστεί η προσεκτική παρακολούθηση του κοινωνικού αντίκτυπου που το άνοιγμα της αγοράς θα έχει στις υποψήφιες για ένταξη χώρες.

16. Προτείνει να διοργανωθεί από την ΕΤΠ ακρόαση για το θέμα την οποία να παρακολουθήσουν παρατηρητές και προσκεκλημένοι από τη Βουλγαρία, τη Ρουμανία, την Τουρκία και την Κροατία, και ζητεί από την επιτροπή RELEX να επεξεργαστεί τις σχετικές διαδικασίες.

Βρυξέλλες, 20 Νοεμβρίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 128 της 29.5.2003, σ. 56.